**Salm 72**

(Yr ail gasgliad o Salmau 42—72)

***Gweddi dros y brenin (****Gan Solomon)*

*1 O Dduw, rho'r gallu i'r brenin i farnu'n deg, a gwna i fab y brenin wneud beth sy'n iawn.*

*2 Helpa fe i farnu'r bobl yn ddiduedd, a thrin dy bobl anghenus yn iawn.*

*3 Boed i'r mynyddoedd gyhoeddi heddwch a'r bryniau gyfiawnder i'r bobl.*

*4 Bydd e'n amddiffyn achos pobl dlawd, yn achub pawb sydd mewn angen ac yn cosbi'r rhai sy'n eu cam-drin.*

*5 Bydd pobl yn dy addoli tra bydd haul yn yr awyr, a'r lleuad yn goleuo, o un genhedlaeth i'r llall.*

*6 Bydd fel glaw mân yn disgyn ar dir ffrwythlon, neu gawodydd trwm yn dyfrhau y tir.*

*7 Gwna i gyfiawnder lwyddo yn ei ddyddiau, ac i heddwch gynyddu tra bo'r lleuad yn yr awyr.*

*8 Boed iddo deyrnasu o fôr i fôr, ac o'r Afon Ewffrates i ben draw'r byd!*

*9 Gwna i lwythau'r anialwch blygu o'i flaen, ac i'w elynion lyfu'r llwch.*

*10 Bydd brenhinoedd Tarshish a'r ynysoedd yn talu trethi iddo; brenhinoedd Sheba a Seba yn dod â rhoddion iddo.* *11 Bydd y brenhinoedd i gyd yn plygu o'i flaen, a'r cenhedloedd i gyd yn ei wasanaethu.* *12 Mae'n achub y rhai sy'n galw arno mewn angen, a'r tlawd sydd heb neb i'w helpu. 13 Mae'n gofalu am y gwan a'r anghenus, ac yn achub y tlodion.* *14 Mae'n eu rhyddhau nhw o afael gormes a thrais; mae eu bywyd nhw'n werthfawr yn ei olwg.*

*15 Hir oes iddo! Boed iddo dderbyn aur o Sheba; Boed i bobl weddïo drosto'n ddi-baid a dymuno bendith Duw arno bob amser.*

*16 Boed digonedd o ŷd yn y wlad — yn tyfu hyd at ben y mynyddoedd!*

*Boed i'r cnydau lwyddo fel coed Libanus! Boed i bobl y trefi ffynnu fel glaswellt!*

*17 Boed iddo fod yn enwog am byth; a boed i'w linach aros tra bod haul yn yr awyr!*

*Boed i bobl gael eu bendithio trwyddo, ac i genhedloedd weld mor hapus ydy e.*

*18 Bendith ar yr ARGLWYDD Dduw! Duw Israel, yr unig un sy'n gwneud pethau rhyfeddol!*

*19 Bendigedig fyddo'i enw gwych am byth! Boed i'w ysblander lenwi'r byd i gyd! Ie! Amen ac Amen.*

*20 Dyma ddiwedd y casgliad yma o weddïau Dafydd fab Jesse.*

.....................

Wrth ddarllen y Salm hon mae’n bwysig sylweddoli ei bod yn sôn am frenin da oedd yn ddarlun o Iesu (Brenin y brenhinoedd). Wrth ddarllen y Salmau rydyn ni’n dysgu llawer am rannau eraill o’r Beibl. Er mwyn gwerthfawrogi’r Salm hon yn iawn mae’n werth darllen hanes Duw yn rhoi doethineb i Solomon (1 Brenhinoedd 3) a hanes Brenhines Sheba yn ymweld â Solomon (1 Brenhinoedd 10).

Os darlleni di’r penodau hynny fe weli di mai Duw roddodd ddoethineb i Solomon,

***Rho*** *i mi'r gallu i wrando a deall, er mwyn i mi lywodraethu dy bobl di'n iawn, a gallu dweud y gwahaniaeth rhwng drwg a da. Fel arall, pa obaith sydd i unrhyw un lywodraethu cenedl mor fawr?” (1 Brenhinoedd 3:9)*

Ac yn 1 Brenhinoedd 10:1 rydyn ni’n dysgu fod, *brenhines Sheba wedi clywed mor enwog oedd Solomon, a'r clod roedd yn ei roi i'r ARGLWYDD.*

Cafodd Solomon ei ddoethineb a’i gyfoeth oddi wrth yr Arglwydd, ac fe ddwedodd Brenhines Sheba wrtho, *mae Duw wedi dy wneud di yn frenin am ei fod yn caru Israel, i ti lywodraethu'n gyfiawn ac yn deg.” (1 Brenhinoedd 10:9)*

Mae adnodau 1 i 4 yn pwysleisio pwysigrwydd system cyfraith a threfn sy’n deg a chyfiawn. Mae’r Beibl yn pwysleisio dro ar ôl tro fod Duw am farnu’r byd yn deg a chyfiawn ar ddiwedd amser. Yn ein bywydau bob dydd rydyn ni’n dibynnu ar gyfreithiau ein gwlad i sicrhau fod pobl yn cael eu trin yn deg a chyfiawn. Os ydy barnwr (neu frenin) yn llwgr *(corrupt)* ac yn annheg yna mae pobl yn cael eu cosbi a’u cam-drin er eu bod yn ddieuog; neu i'r gwrthwyneb, mae’r rhai sy’n haeddu cosb yn cael ‘*get away’* hefo gwneud drwg.

Sut oedd y brenin am lwyddo i farnu’r deg?

1. Wrth ofyn i Dduw am help, *O Dduw, rho'r gallu i'r brenin i farnu'n deg.*
2. Wrth fod yn*, ddiduedd, a thrin dy bobl anghenus yn iawn.*
3. Wrth *gosbi'r rhai sy'n eu cam-drin (cam-drin y tlawd a’r rhai mewn angen).*

Er bod Solomon yn frenin llwyddiannus a chyfoethog iawn, iawn mae adnodau 5 i 9 yn gwneud i ni feddwl am Iesu. Dydy pobl ddim yn byw am byth, ond mae’n bosib addoli Iesu am byth, *tra bydd haul yn yr awyr, a'r lleuad yn goleuo, o un genhedlaeth i'r llall.* Roedd teyrnas Solomon yn fawr, ond doedd o ddim yn teyrnasu i ben draw’r byd. Ond, *Bydd pob glin yn plygu i enw Iesu - pawb yn y nefoedd, ar y ddaear, a than y ddaear. (Philipiaid 2: 10)*

Yn adnodau 10 i 14 rydyn ni’n cael darlun o nerth, llwyddiant a gofal y Brenin. Roedd pobl o wledydd eraill yn talu teyrnged iddo ac yn plygu o’i flaen a’i wasanaethu. Am ei fod yn frenin doeth a daroedd*, ‘o’n achub y rhai sy'n galw arno mewn angen’.* Roedd o’n*‘gofalu am y gwan a'r anghenus, ac yn achub y tlodion’.* Roedd o’n *‘rhyddhau'r tlodion a’r anghenus o afael gormes a thrais. Roedd eu bywyd nhw'n werthfawr yn ei olwg.’*

Mor aml yn ein byd ni heddiw rydyn ni’n clywed am wledydd, llywodraethau, gwleidyddion ac arweinwyr sy’n gwbl lwgr (corrupt). Mae’r bobl fwyaf anghenus yn dioddef er mwyn i’r rhai sydd mewn awdurdod gael mwy o arian a grym. Mewn gwledydd fel Somalia, Irac, Syria, Gogledd Korea, Afghanistan a Sudan (am restr lawn dilyna’r ddolen [yma](http://www.transparency.org/cpi2013/results) i wefan *Transparency International*) mae llywodraethau llwgr yn arwain at dlodi a thrais a phoblogaeth sydd mewn gwir angen. Falle nad ydyn ni ym Mhrydain yn sylweddoli pa mor lwcus ydyn ni ein bod ni’n byw yn un o’r gwledydd mwyaf gonest yn y byd.

Mae’r Beibl yn pwysleisio dro ar ôl tro y dylai arweinwyr fod yn deg ac yn onest, ac y dylen nhw bob amser helpu’r tlawd a’r anghenus. Eto wrth ddarllen am un brenin da, rydyn ni’n cael ei hatgoffa am Iesu, Y Brenin Mawr ei hun. Does 'na neb yn caru’r tlodion, yr anghenus a’r rhai sydd mewn angen yn fwy na Iesu. Fe ddangosodd ei gariad a’i drugaredd tuag at y rhai oedd ar ymylon cymdeithas lawer gwaith: iachau’r 10 gwahanglwyfus, mynd i dŷ Sacheus, dweud stori’r Samariad Caredig, iachau’r dall, iachau’r byddar, dod a bywyd yn ôl i fab y wraig weddw o Nain. Doedd na ddim diwedd ar gariad Iesu tuag at bobl gyffredin y wlad. Roedd o hefyd yn caru ‘pechaduriaid’,

*Yn nes ymlaen aeth Iesu a'i ddisgyblion am bryd o fwyd i dŷ Lefi. Roedd criw mawr o'r rhai oedd yn casglu trethi i Rufain a phobl eraill roedd y Phariseaid yn eu hystyried yn ‘bechaduriaid’ yn y parti hefyd. (Pobl felly oedd llawer o'r rhai oedd yn dilyn Iesu). (Marc 2:13)*

Rhoddodd ei fywyd ar y groes i achub ‘pechaduriaid’. Pwy sy’n bechadur? Pawb.

*Mae'r un fath i bawb**am fod pawb wedi pechu. Does neb wedi gallu cyrraedd safon berffaith Duw ar eu pennau eu hunain. (Rhufeiniaid 3: 23)*

Mae bywyd ei ddefaid yn werthfawr i’r bugail. Cristnogion yw defaid Iesu, ac ef yw’r Bugail da,…..*mae eu bywyd nhw'n werthfawr yn ei olwg (adn.14).*

O adnod 15 i’r diwedd rydyn ni’n cael darlun o lawnder, ffrwythlondeb, digonedd a bendith. Mae’r Salmydd yn dymuno i’r bobl weddïo dros y brenin. Mae’r un anogaeth i’w gael yn y Testament Newydd hefyd.

*Dylech chi wneud hynny dros frenhinoedd a phawb arall mewn safle o awdurdod, er mwyn i ni gael heddwch a llonydd i fyw bywydau duwiol a gweddus. 3 Mae gweddïo felly yn beth da i'w wneud, ac yn plesio Duw sydd wedi'n hachub ni. (1 Timotheus 2:3-4)*

Be ddylen ni weddïo yn ôl y Salm (adn 15)? Am fendith Duw i’r arweinwyr. Pam? Er mwyn derbyn heddwch a llonydd i *fyw bywydau duwiol a gweddus.* Yn aml iawn, y pellaf ydy gwledydd a llywodraethwyr oddi wrth Dduw’r Beibl, y lleiaf o fendith maen nhw’n gael a’r gwaetha ydy’r amodau byw i’r bobl gyffredin e.e. yn ôl [Open Doors](http://www.opendoorsuk.org/persecution/country_profiles.php) y lle mwyaf peryglus i fod yn Gristion ydy Gogledd Korea. Os edrychi di ar restr o’r gwledydd mwyaf llwgr gan Transparency International fe weli di’r awgrym clir fod pellder oddi wrth Dduw/erlid Cristnogion = gwlad lwgr a pheryglus.

*Mae Salm yn gorffen gyda’r ffocws yn ôl ar yr Arglwydd, Bendith ar yr ARGLWYDD Dduw! Duw Israel, yr unig un sy'n gwneud pethau rhyfeddol! Bendigedig fyddo'i enw gwych am byth! Boed i'w ysblander lenwi'r byd i gyd! Ie! Amen ac Amen.*

A dyma ddiwedd yr adran yma o’r Salmau.